**Infografika k výsledkom prieskumov o žiadaných kvalifikáciách v štátnej službe**

Spoločný projekt Ministerstva školstva, výskumu, vývoja a mládeže SR a Úradu vlády SR s názvom Stratégia podporovania žiadaných kvalifikácií v štátnej službe je súčasťou širšie koncipovaného úsilia zameraného na zvýšenie efektívnosti štátnej služby, modernizáciu vzdelávania v oblasti prehlbovania kvalifikácií štátnych zamestnancov a zvýšenie atraktívnosti bakalárskeho štúdia. Projekt sa realizuje v období rokov 2024-2025 a súčasťou riešenia analytickej fázy bolo aj získanie faktov a názorov zamestnancov v štátnej službe formou dvoch prieskumov o kontinuálnom vzdelávaní a žiadaných kvalifikáciách. Oslovené boli dve cieľové skupiny, a to riaditelia osobných úradov (Infografika k výsledkom prieskumu medzi OU) a zamestnanci v štátnej službe (Infografika k výsledkom prieskumu medzi štátnymi zamestnancami).

Prieskumy sa zameriavali na žiadané kvalifikácie, aktuálne aj perspektívne oblasti riadenia zamestnancov v štátnej službe, na prácu s talentami, na opisy štátnozamestnaneckých miest, spoluprácu so školami, zabezpečovanie nástupníctva, na vzdelávanie zamestnancov v štátnej službe. Účelom prieskumov bolo zistiť názory subjektov s rozhodovacími právomocami v oblasti prípravy a rozvoja zamestnancov v štátnej službe (riaditelia osobných úradov) a tiež názory subjektov, ktoré prijímajú, využívajú alebo sa priamo alebo nepriamo podieľajú na príprave a rozvoji schopností zamestnancov v štátnej službe.

Výsledky poskytli reálne fakty aj predstavu služobných úradov o skutočnostiach významných pre samotné služobné úrady, ale aj pre rezort školstva a úrad vlády, ktoré majú prostredníctvom svojich nástrojov možnosti ovplyvňovať procesy vzdelávania, napr. už počas skorších fáz prípravy absolventov pre štátnu službu a na ich lepšiu uplatniteľnosť.

Služobné úrady prostredníctvom respondentov v prieskumoch vyjadrili:

* konkrétne oblasti žiadaných kvalifikácií, na ktoré sa má zamerať príprava a rozvoj zamestnancov v štátnej službe a tiež identifikácia a udržanie talentov;
* potrebu skvalitnenia prípravy absolventov, ktorí sa uchádzajú o zamestnanie v štátnej službe, ale zároveň vyjadrili aj vlastné rezervy v systémovom prístupe k spolupráci služobných úradov so školami pri zabezpečovaní žiadaných kvalifikácií;
* zatiaľ slabšiu využiteľnosť produktov a služieb národných sústav kvalifikácií a povolaní pre potreby štátnej služby a pre tvorbu opisov štátnozamestnaneckých miest;
* potrebu viac a systematickejšie sa venovať talentom a nástupníctvu v štátnej službe;
* zatiaľ slabšiu pripravenosť na zvládanie inovatívnych technológií v štátnej službe.

Najväčší potenciál zlepšenia sa podľa odpovedí riaditeľov osobných úradov aj zamestnancov v štátnej službe identifikoval v oblasti proklientského poskytovania služieb a v oblasti programového a projektového riadenia. Veľmi rozdielne bola respondentmi vnímaná miera zvládnutia digitálnej transformácie na služobných úradoch.

Analytická fáza, ktorej výstupom je záverečná správa Žiadané kvalifikácie v štátnej službe, pokračuje v roku 2025 návrhovou fázou, ktorá má identifikovať a ponúknuť možné riešenia a zlepšenia prípravy a rozvoja zamestnancov v štátnej službe v oblastiach kompetencií ministerstva školstva a úradu vlády a načrtnúť spôsob ich implementácie do prostredia služobných úradov. Výstupy analytickej a návrhovej fázy projektu budú podkladom pre vypracovanie záverečného dokumentu Stratégia podporovania žiadaných kvalifikácií v štátnej službe.

Bratislava, 10.2.2025